CELEX: 32019D1942
Language: lt
Date: 2019-11-22 00:00:00
Title: Komisijos įgyvendinimo sprendimas (ES) 2019/1942 2019 m. lapkričio 22 d. kuriuo karbendazimas nepatvirtinamas kaip esama veiklioji medžiaga, skirta naudoti 9-o tipo biocidiniams produktams gaminti (Tekstas svarbus EEE)

25.11.2019   
               
               
                  LT
               
               
                  Europos Sąjungos oficialusis leidinys
               
               
                  L 303/29
               
            
         KOMISIJOS ĮGYVENDINIMO SPRENDIMAS (ES) 2019/1942
         2019 m. lapkričio 22 d.
         kuriuo karbendazimas nepatvirtinamas kaip esama veiklioji medžiaga, skirta naudoti 9-o tipo biocidiniams produktams gaminti
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 89 straipsnio 1 dalies trečią pastraipą,
         kadangi:
         
                     (1)
                  
                  
                     Komisijos deleguotajame reglamente (ES) Nr. 1062/2014 (2) pateikiamas esamų veikliųjų medžiagų, kurias reikia įvertinti, kad būtų galima patvirtinti kaip tinkamas biocidiniams produktams gaminti, sąrašas. Šiame sąraše įrašytas karbendazimas (EB Nr.: 234–232–0; CAS Nr. 10605–21–7);
                  
               
                     (2)
                  
                  
                     buvo įvertinta, ar karbendazimą galima naudoti 9-o tipo produktams (pluošto, odos, gumos ir polimerinių medžiagų konservantams, aprašytiems Europos Parlamento ir Tarybos direktyvos 98/8/EB (3) V priede, kurie atitinka 9-o tipo produktus, aprašytus Reglamento (ES) Nr. 528/2012 V priede), gaminti;
                  
               
                     (3)
                  
                  
                     Vokietijos vertinančioji kompetentinga institucija 2013 m. rugpjūčio 2 d. Komisijai pateikė vertinimo ataskaitą bei išvadas;
                  
               
                     (4)
                  
                  
                     2019 m. vasario 27 d. Biocidinių produktų komitetas, atsižvelgdamas į vertinančiosios kompetentingos institucijos išvadas ir vadovaudamasis Deleguotojo reglamento (ES) Nr. 1062/2014 7 straipsnio 2 dalimi, priėmė Europos cheminių medžiagų agentūros nuomonę (4);
                  
               
                     (5)
                  
                  
                     remiantis ta nuomone, nėra tikėtina, kad 9-o tipo biocidiniai produktai, kurių sudėtyje yra karbendazimo, atitiktų Reglamento (ES) Nr. 528/2012 19 straipsnio 1 dalies b punkto kriterijus, kadangi pagal įvertintus poveikio aplinkai scenarijus keliama nepriimtina rizika aplinkai ir nebuvo galima nustatyti saugaus naudojimo paskirties;
                  
               
                     (6)
                  
                  
                     atsižvelgiant į tą nuomonę, nėra tikslinga patvirtinti karbendazimą naudoti 9-o tipo biocidiniams produktams gaminti, kadangi nėra laikomasi Reglamento (ES) Nr. 528/2012 4 straipsnio 1 dalyje nustatytų sąlygų;
                  
               
                     (7)
                  
                  
                     šiame sprendime nustatytos priemonės atitinka Biocidinių produktų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Karbendazimas (EB Nr. 234–232–0; CAS Nr. 10605–21–7) nepatvirtinamas kaip veiklioji medžiaga, skirta naudoti 9-o tipo biocidiniams produktams gaminti.
         
         
            2 straipsnis
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2019 m. lapkričio 22 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 167, 2012 6 27, p. 1.
         
            (2)  2014 m. rugpjūčio 4 d. Komisijos deleguotasis reglamentas (ES) Nr. 1062/2014 dėl visų esamų veikliųjų medžiagų, kurių yra Europos Parlamento ir Tarybos reglamente (ES) Nr. 528/2012 nurodytuose biocidiniuose produktuose, sistemingo tyrimo darbo programos (OL L 294, 2014 10 10, p. 1).
         
            (3)  1998 m. vasario 16 d. Europos Parlamento ir Tarybos direktyva 98/8/EB dėl biocidinių produktų pateikimo į rinką (OL L 123, 1998 4 24, p. 1).
         
            (4)  Biocidinių produktų komiteto nuomonė dėl veikliosios medžiagos karbendazimo patvirtinimo paraiškos; produkto tipas: 9, ECHA/BPC/218/2019, priimta 2019 m. vasario 27 d.